Page:Ludus Coventriae (1841).djvu/352

 Why have ȝe bobbyd and thus betyn owth Alle his blyssyd blood?

Senturyo. A! now trewly telle weyl I kan, That this was Goddys owyn sone! I knowe he is both God and man, Be this wark that here is done!

Ther was nevyr man but God that cowde make this werk, That evyr was of woman born! Were he nevyr so gret a clerk, It passeth hem alle, thow thei had sworn!

Hese lawe was trewe, I dare wel saye, That he tawth us here amonge! Therfore I rede ȝe turne ȝour faye, And amende that ȝe han do wronge!

Joseph of Aram. O! good Lord Jhesu, that deyst now here on rode, Have mercy on me and forgyf me mys! I wold the worchep here with my good, That I may come to thi blysse!

To Pylat now wool I goon, And aske the body of my Lord Jhesu; To bery that now wold I soon, In my grave that is so new.

Heyl! sere Pylat, that syttyth in sete! Heyl! justyce of Jewys men do the calle! Heyl! with helthe I do the grete, I pray the of a bone what so befalle.

To bery Jhesuis body I wole the pray, That he were out of mennys syth;